
Zašto sura Et-Tevba na svome početku nema “bismille” ?


* 
* 
* 
* 
* 
* 
* 

 
Zašto sura Et-Tevba na svome početku nema bismille?

Islamski učenjaci i komentatori Kur‘ana imaju različite stavove po ovome pitanju:


1.Običaj arapa još od vremena prije Islama je bio da sklapaju ugovore, pa kada bi htjeli da taj ugovor prekrše, napisali bi pismo narodu sa kojim bi imali ugovor i ne bi ga otpočinjali sa “bismillom”, pa kada je objavljena sura Et-Tevba kojom se poništava ugovor između Poslanika, sallallahu alejhi ve selleme i mnogobožaca, ***[Poslanik](https://pitajucene.com/search/poslanik/questions/ "Pretraži pitanja o poslanicima")*** je naredio Aliji, Allah sa njim bio zadovoljan, da ode kod mnogobožaca i da pročita tu suru, a na početku njenog čitanja nije spomenuo “bismillu”. (El-Kurtubi, El-Džami’u li ahkami-l-Kur’an, 8/60)


2.Bismilla nije napisana na njenom početku iz razloga što je ***[ashabi](https://pitajucene.com/search/ashab/questions/ "Pretraži pitanja o ashabima")*** nisu napisali u mushafu koji je bio kod imama-halife i po tom pitanju su slijedili halifu Osmana, Allah sa njim bio zadovoljan.


Prenosi Tirmizi od Ibn Abbasa da je upitao Osmana o nerastavljanju sure El Enfal i Et-Tevbe sa bismillom, pa mu je odgovorio: “Sura El-Enfal je bila među prvim surama koje su objavljene u Medini, dok je sura Et-Tevbe bila među posljednjim surama. Njena su kazivanja bila slična kazivanjima koja se navode u suri Et-Tevbe, pa sam se pobojao da nisu od nje same i preselio je Allahov Poslanik, sallallahu alejhi ve selleme, a nije nam objasnio da je ona (bismilla) od nje (sure Et-Tevbe) , te sam ih zbog toga spojio i nisam napisao između njih bismillu…”(Ibn Kesir, Tefsiru-l-Kur’ani-l-Azim, str.428)


3.Sura El-Enfal i sura Et-Tevba čine jednu cjelinu, te zbog toga bismilla nije napisana na početku Et-Tevbe. ( El -Kurtubi, El-Džami‘u li ahkami-l-Kur‘an, 8/61 ; Es-Sujuti, Ed-Durru-l-Mensur, 3/375)


4.Sura Et-Tevbe je objavljena kao prijetnja nevjernicima, dok bismilla sadrži milost, a to dvoje je nespojivo.. ( El -Kurtubi, El-Džami’u li ahkami-l-Kur’an, 8/61; Eš-Ševkani, Fethu-l-Kadir, 2/475 ; Es-Sujuti, Ed-Durru-l-Mensur, 3/377)


Ispravno mišljenje kako navodi imam Kurtubi jeste da bismilla nije napisana na početku sure Et-Tevbe iz razloga što je melek Džibril prilikom objave nije dostavio Poslaniku, sallallahu alejhi ve selleme. ( El -Kurtubi, El-Džamiu li ahkami-l-Ku‘ran, 8/61)


Prof. ***[Senad Muhić](https://pitajucene.com/search/Senad+Muhi%C4%87/answers/ "Pretraži odgovore od prof. Senad Muhić")***


Preuzeto sa stranice <https://subuluselam.wordpress.com> koju uređuje prof. Senad Muhić  

Rate this:


